赠任昉诗
到洽 (NanBei)
兽生文蔚，凤亦五色。绚彩火然，岂由画饰。猗欤若人，不扶自直。数仞难窥，万顷谁测。（一章）四教必修，九德斯备。往行前言，多识罔匮。一见口传，暂闻心记。生知之敏，昔餐今至。（二章）艺不兼游，择其从善。苞罗载籍，绝妙虫篆。该综名实，宪章朝典。不体良才，孰营心辩。（三章）在昔未遘，乃眷伊人。余未倒屣，先枉清尘。顾惭菲薄，徒招好仁。倾盖已旧，久敬弥亲。（四章）范张交好，升堂拜母。亦蒙吾贤，此眷之厚。恩犹弟兄，义实朋友。岂云德招，信兹善诱。（五章）欣遇以来，四载斯日。运谢如流，时焉岁聿。月次既穷，星回已毕。玄象昼昏，明庶晓疾。（六章）妍拙不齐，方员各取。子登王朝，为代规矩。余栖一丘，卧痾静处。同尽性分，殊涂嘿语。（七章）得于神遇，相忘道术。若水之淡，乃同胶漆。岂寄呴濡，方申绸密。在心为志，非诗奚述。（八章）